หุ้นยุโรปปิดลบ นักลงทุนชะลอซื้อขายก่อนคริสต์มาส
ตลาดหุ้นยุโรปปิดขยับลงเมื่อคืนนี้ (22 ธ.ค.) ท่ามกลางภาวะการซื้อขายที่เป็นไปอย่างซบเซา เนื่องจากตลาดขาดปัจจัยใหม่ๆที่จะเข้ามากระตุ้น ซึ่งส่งผลให้นักลงทุนชะลอการซื้อขายลงก่อนที่ถึงวันหยุดเนื่องในเทศกาลคริสต์มาส
23 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ขยับลง 0.1% ปิด (22 ธ.ค.) ที่ 356.87 จุด, ดัชนี CAC-40 ตลาดหุ้นฝรั่งเศสปิดที่ 4,567.60 จุด เพิ่มขึ้น 2.43 จุด หรือ +0.05%, ดัชนี DAX ตลาดหุ้นเยอรมันปิดที่ 10,488.75 จุด ลดลง 9.02 จุด หรือ -0.09% และดัชนี FTSE 100 ตลาดหุ้นลอนดอนปิดที่ 6,083.10 จุด เพิ่มขึ้น 48.26 จุด หรือ +0.80% ภาวะการซื้อขายในตลาดหุ้นยุโรปเป็นไปอย่างซบเซา เนื่องจากนักลงทุนชะลอการซื้อขายก่อนที่จะถึงวันหยุดในเทศกาลคริสต์มาส
หุ้นกลุ่มพลังงานดีดตัวขึ้นหลังจากราคาน้ำมันดิบในตลาดโลกเริ่มฟื้นตัวขึ้น โดยหุ้นบีจี กรุ๊ป และหุ้นบีพี ปรับตัวขึ้นกว่า 1% ส่วนหุ้นกลุ่มเหมืองแร่ปรับตัวขึ้นเช่นกัน โดยหุ้นริโอทินโต และหุ้นเกลนคอร์ ต่างก็ปรับขึ้นอย่างน้อย 1.9% ขณะที่หุ้นกลุ่มธนาคารพุ่งขึ้น นำโดยหุ้นเครดิต อากริโคล ที่พุ่งขึ้นกว่า 2.4% หลังจากมีรายงานว่า ฐานเงินทุนของเครดิต อากริโคล อยู่ในระดับสูงกว่าข้อกำหนดของธนาคารกลางยุโรป (ECB)
ส่วนดัชนี IBEX 35 ตลาดหุ้นสเปนดีดตัวขึ้น 0.5% หลังจากที่ร่วงลงอย่างหนักก่อนหน้านี้ อันเนื่องมาจากสถานการณ์การเมืองที่ยังไม่แน่นอนในสเปน โดยพรรคประชาชน (PP) ของนายมาเรียโน ราฮอย นายกรัฐมนตรีสเปนยังไม่สามารถจัดตั้งรัฐบาลได้ แม้พรรค PP ได้รับชัยชนะในการเลือกตั้งก็ตาม